Թեև նորերս ֆինանսների նախարարությանը միացած Պետեկամուտների կոմիտեն բոլոր ժամանակներում հայտարարել է, թե առավելագույնն է արվում հարկերի հավաքագրման ուղղությամբ, այսուհանդերձ շատ տնտեսվարողներ շարունակում են վճարումները կամայականորեն կատարել: Ընդ որում, վերջերս անցկացված մի հարցման արդյունքում պարզ է դարձել, որ կամայականորեն կատարվող հարկային պարտավորությունները մինչև անգամ կամակորության են հասնում: Հարկատուների 61 տոկոսը համոզմունք է հայտնել, որ հավաքագրված հարկերը պաշտոնյաներն ավելի շատ անձնական նպատակներով են օգտագործում: 68 տոկոսն էլ ասել է, որ եթե ավելի շատ հանրօգուտ գործեր տեսնի պետության կողմից, ապա ավելի շատ հարկեր կվճարի... Նշված երկու թվերը թերևս ամեն ինչ ասում են. պետության հանդեպ վստահության աճը կմեծացնի նաև հարկային հոսքերը, իսկ կոչերը, տուգանքների սպառնալիքները, վարչարարության խստացումը և բոլոր մյուս համանման գործառույթները ոչինչ կամ գրեթե ոչինչ չեն փոխելու: Վստահության պակասն է առաջին հերթին խանգարում գործընթացի լիարժեք կազմակերպմանը: